เอกอัครราชทูตไทย ประจำสาธารณรัฐประชาธิปไตยประชาชนลาว เตรียมนำสารแสดงความเสียใจของนายกรัฐมนตรี มอบให้กระทรวงการต่างประเทศ สาธารณรัฐประชาธิปไตยประชาชนลาว อย่างเป็นทางการ
เอกอัครราชทูตไทย ประจำสาธารณรัฐประชาธิปไตยประชาชนลาว (สปป.ลาว) เตรียมนำสารแสดงความเสียใจของนายกรัฐมนตรี กรณีเขื่อนของสาธารณรัฐประชาธิปไตยประชาชนลาว แตกร้าว มอบให้กระทรวงการต่างประเทศ สาธารณรัฐประชาธิปไตยประชาชนลาว อย่างเป็นทางการ

นายเกียรติคุณ ชาติประเสริฐ เอกอัครราชทูตไทย ประจำสาธารณรัฐประชาธิปไตยประชาชนลาว (สปป.ลาว) กล่าวว่า จากกรณีที่เกิดเหตุการณ์เขื่อน เซเปียน-เซน้ำน้อย ในแขวงจำปาสักและอัตตะปือแตกร้าวส่งผลให้เกิดน้ำท่วมหนัก ผู้คนสูญหายและบ้านเรือนเสียหายจำนวนมาก พลเอก ประยุทธ์ จันทร์โอชา นายกรัฐมนตรี ได้มีสารแสดงความเสียใจไปยังนายกรัฐมนตรีทองลุน สีสุลิด ของสาธารณรัฐประชาธิปไตยประชาชนลาว  ในนามของรัฐบาลและประชาชนชาวไทย เพื่อแสดงความเสียใจอย่างสุดซึ้งในฐานะประเทศใกล้ชิด โดยไทยพร้อมและมุ่งมั่นที่จะสนับสนุนและช่วยเหลือสาธารณรัฐประชาธิปไตยประชาชนลาว อย่างเต็มที่ให้ก้าวผ่านวิกฤตในครั้งนี้โดยเร็ว ซึ่งได้มีการแจ้งผ่านไปยังทางการสาธารณรัฐประชาธิปไตยประชาชนลาวแล้ว โดยทางสาธารณรัฐประชาธิปไตยประชาชนลาว ได้แสดงความขอบคุณในน้ำใจของไทยครั้งนี้

นอกจากนี้ นายดอน ปรมัตถ์วินัย รัฐมนตรีว่าการกระทรวงการต่างประเทศ ได้มีสารแสดงความเสียใจไปถึงรัฐมนตรีว่าการกระทรวงการต่างประเทศ สาธารณรัฐประชาธิปไตยประชาชนลาว เช่นกัน และในวันนี้ 25 กรกฎาคม 61 เอกอัครราชทูตไทย ประจำสาธารณรัฐประชาธิปไตยประชาชนลาวจะนำสารของนายกรัฐมนตรี มอบให้กระทรวงการต่างประเทศ สาธารณรัฐประชาธิปไตยประชาชนลาวอย่างเป็นทางการ และจะมอบเงินช่วยเหลือที่รวบรวมได้จากชาวไทยที่แจ้งความจำนงในการช่วยเหลือและทุกภาคส่วนส่งให้กับทางการสาธารณรัฐประชาธิปไตยประชาชนลาวผ่านกระทรวงการต่างประเทศ สาธารณรัฐประชาธิปไตยประชาชนลาวด้วย